ການກໍ່ສ້າງທາງຣົດໄຟ ໃນເຂດເມືອງວັງວຽງ ທີ່ຕໍ່ໃສ່ເຂດເມືອງໂພນໂຮງ
ການຊົດເຊີຍເງິນ ແກ່ຜູ້ຖືກຜົນກະທົບ ຈາກໂຄງການ ສ້າງທາງຣົດໄຟ ລາວ-ຈີນ ຢູ່ເມືອງໂພນໂຮງ ແຂວງວຽງຈັນ ຍັງມີຄວາມລ່າຊ້າ, ເຖິງແມ່ນວ່າ ເງິນຊົດເຊີຍ ຈະຢູ່ນໍາອໍານາດ ການປົກຄອງຂັ້ນເມືອງ ແລ້ວກໍຕາມ ເຮັດໃຫ້ປະຊາຊົນ ທີ່ລໍຖ້າຄ່າຊົດເຊີຍ ຮ້ອນໃຈ, ຈຶ່ງ ຢາກຕິດຕາມ ຄວາມຄືບໜ້າ ຢູ່ເລື້ອຍໆ, ດັ່ງເຈົ້າໜ້າທີ່ທ້ອງຖິ່ນ ທ່ານນຶ່ງ ກ່າວຕໍ່ວິທຍຸ ເອເຊັຽເສຣີ ໃນວັນທີ 25 ເມສາ ນີ້ວ່າ:
“ກະບໍ່ເຂົ້າໃຈນໍາ ຄືວ່າໃຫ້ນໍາພະນັກງານແລ້ວ ບາດປະຊາຊົນ ຄືວ່າບໍ່ໃຫ້ ກະບໍ່ເຂົ້າໃຈນໍາເພິ່ນ ສະພາປະຊາຊົນເພິ່ນລົງມາເນາະ, ກະໄດ້ ສເນີແລ້ວ ແຕ່ວ່າ ເພິ່ນກະວ່າ ໃຫ້ລໍຄອຍລໍຄອຍ ແຕ່ວ່າເພິ່ນກະບໍ່ໄດ້ ກໍານົດວ່າມື້ໃດ ເດືອນໃດ.”
ທ່ານວ່າຕື່ມວ່າ ຊາວບ້ານ ເຂດເມືອງໂພນໂຮງ ທີ່ມາທວງຖາມຄວາມຄືບໜ້າ ເຣື່ອງຄ່າຊົດເຊີຍ ກັບຕົນນັ້ນ ມີຈໍານວນ 6 ຄອບຄົວ ສະເພາະນຶ່ງບ້ານ, ຊຶ່ງເປັນຄອບຄົວ ທີ່ສູນເສັຽທີ່ດິນປູກຝັງ ໃຫ້ແກ່ໂຄງການຣົດໄຟ ໄປແລ້ວແຕ່ປີກາຍ ຊຶ່ງແຕ່ລະຄອບຄົວ ໄດ້ຮັບຄວາມ ເດືອດຮ້ອນ ຢ່າງໜັກ ເພາະບໍ່ສາມາດປູກເຂົ້າໄດ້ອີກ. ກ່ຽວກັບເຣື່ອງນີ້ ເຈົ້າໜ້າທີ່ຮັບຜິດຊອບ ໄກ່ເກັ່ຽເຣື່ອງຄ່າຊົດເຊີຍ ຈາກໂຄງການ ທາງຣົດໄຟ ລາວ-ຈີນ ປະຈໍາເມືອງໂພນໂຮງ ກ່າວຕໍ່ ວິທຍຸເອເຊັຽເສຣີ ໃນມື້ດຽວກັນນີ້ວ່າ:
"ປັດຈຸບັນ ເຈົ້າໜ້າທີ່ ກໍາລັງດໍາເນີນຂັ້ນຕອນ ຈ່າຍຄ່າຊົດເຊີຍຢູ່, ແຕ່ບໍ່ທັນໄດ້ ກໍານົດມື້ທີ່ຈະຈ່າຍເທື່ອ ພວກເຮົາກໍາລັງດໍາເນີນຢູ່ເນາະ ກໍາລັງດໍາເນີນ ຈໍານວນນຶ່ງກະໄດ້ມີການຊົດເຊີຍແລ້ວ ຈໍານວນນຶ່ງກະຍັງລໍຖ້າດໍາເນີນກັນຢູ່.”
ເມື່ອທ້າຍປີ 2018 ທາງການ ເມືອງໂພນໂຮງ ໄດ້ຈ່າຍເງິນຄ່າຊົດເຊີຍ ແກ່ປະຊາຊົນ ທີ່ຖືກຜົນກະທົບ ຈາກໂຄງການ ສ້າງທາງຣົດໄຟ ລາວ-ຈີນ ແລ້ວ ເປັນບາງສ່ວນ, ແຕ່ບໍ່ໄດ້ຣະບຸຈໍານວນຄອບຄົວ ໂດຍຊົດເຊີຍ ຢູ່ບາງບ້ານ ເປັນຕົ້ນ: ບ້ານໂພນສົມບູນ, ບ້ານສີວິໄລ, ຊຶ່ງທົ່ວເມືອງ ໂພນໂຮງ ມີປະຊາຊົນໄດ້ຮັບຜົນກະທົບ ຈາກໂຄງການນີ້ຈໍານວນ 305 ຄອບຄົວ ໃນ 24 ບ້ານ.
ທ່ານ ຈະເລີນ ເຢັຍປາວເຮີ ໂຄສົກຣັຖບານ ກ່າວຕໍ່ສື່ມວນຊົນໃນກອງປະຊຸມຣັຖບານ ປະຈໍາເດືອນເມສາ ເມື່ອວັນທີ 24 ເມສານີ້ວ່າ ໃຫ້ພາກສ່ວນກ່ຽວຂ້ອງ ດໍາເນີນເຣື່ອງການຊົດເຊີຍ ຈາກໂຄງການສ້າງທາງຣົດໄຟ ລາວ-ຈີນ ໃຫ້ໄວຂຶ້ນ ເພື່ອບໍ່ໃຫ້ເກີດຫາງສຽງຈົ່ມ ອັນສ້າງຜົນກະທົບ ຕໍ່ໂຄງການ, ດັ່ງທ່ານກ່າວໃນຕອນນຶ່ງວ່າ:
“ໃຫ້ສືບຕໍ່ຕິດຕາມ ຊຸກຍູ້ການຈັດຕັ້ງປະຕິບັດໂຄງການ ທາງຣົດໄຟລາວ-ຈີນ ເປັນຕົ້ນຄ່າຊົດເຊີຍປະຊາຊົນ ທີ່ຖືກຜົນກະທົບຈາກໂຄງການ ດັ່ງກ່າວ ໃຫ້ໄວຂຶ້ນ ເພື່ອປ້ອງກັນ ເກີດຫາງສຽງ ແລະສ້າງຜົນກະທົບທີ່ບໍ່ດີ ຕ່ໍການຈັດຕັ້ງປະຕິບັດໂຄງການ.”
ມາຮອດປັດຈຸບັນ ໂຄງການສ້າງທາງຣົດໄຟລາວ-ຈີນ ມີຄວາມຄືບໜ້າປະມານ 60% ຊຶ່ງຈະສ້າງສໍາເຣັດໃນທ້າຍປີ 2021 ທີ່ຈະມາເຖິງນີ້. ກ່ອນໜ້ານີ້ໂຄງການທາງຣົດໄຟ ລາວ-ຈີນ ໄດ້ຊົດເຊີຍເງິນໃຫ້ແກ່ປະຊາຊົນ ທີ່ຖືກຜົນກະທົບແລ້ວ 4 ງວດ. ງວດທີ່ 1 ຈໍານວນ 56,5 ຕື້ກີບ, ງວດທີ່ 2 ຈໍານວນ 81,6 ຕື້ກີບ, ງວດທີ່ 3 ຈໍານວນ 82,9 ຕື້ກີບ ແລະງວດທີ່ 4 ຈໍານວນ 134 ຕື້ກີບ.
ກອງປະຊຸມ ເວທີຂໍ້ຣິເຣີ້ມໂຄງການ ນຶ່ງສາຍແອວ ນຶ່ງເສັ້ນທາງ ຫຼື Belt and Road ຄັ້ງທີ່ 2 ທີ່ຈະຈັດຂຶ້ນ ທີ່ປະເທດຈີນ ໃນຣະຫວ່າງ ວັນທີ 25-27 ເມສານີ້. ທາງການລາວ, ໄທ ແລະຈີນ ກຽມເຊັນບົດບັນທຶກ ຂໍ້ຕົກລົງ ຄວາມຮ່ວມມື (MOC) ໂດຍເນື້ອໃນຫຼັກໆ ປະກອບ ດ້ວຍແຜນການ ສ້າງຂົວເສັ້ນທາງຣົດໄຟ ຂ້າມນໍ້າຂອງ ເພື່ອເຊື່ອມຕໍ່ຣະຫວ່າງ ນະຄອນຫຼວງວຽງຈັນ ກັບແຂວງໜອງຄາຍ ຂອງໄທ ໃນ ອະນາຄົດ.
ກ່ຽວກັບ ປະເດັນດັ່ງກ່າວນີ້ ວິທຍຸເອເຊັຽເສຣີ ພະຍາຍາມ ຕິດຕໍ່ໄປຫາເຈົ້າໜ້າທີ່ ທາງການໄທ ແລະທາງການລາວ ເພື່ອຖາມຣາຍຣະອຽດ ເພີ້ມຕື່ມ ແຕ່ຍັງບໍ່ສາມາດ ເປີດເຜີຍຣາຍຣະອຽດໄດ້ເທື່ອ.
ທາງຣົດໄຟ ໃຫ້ຊົດເຊີຍ ບໍ່ພໍ ປຸກເຮືອນ ຫຼັງໃໝ່
Wait some more boys and girls. The blood-sucking government will take care of you.
May 02, 2019 05:57 AM